钦定古今图书集成/理学汇编/学行典/第111卷 > 杨龟山集 > 《语录》
## 钦定古今图书集成/理学汇编/学行典/第111卷 > 杨龟山集 > 《语录》

“君子喻于义，小人喻于利。”所谓喻于义，则唯义而已，
自义之外，非君子之所当务也。夫然后所守者约，如
孟施舍之守气，可谓约矣。所不及曾子者，以曾子唯
义之从故也。扬雄云：“多闻守之以约；多见守之以
卓。”其言终有病，不如孟子言博学而详说之，将以反
说约也为无病。盖博学详说，所以趋约，至于约，则其
道得矣，谓之“守。”以约卓于多闻多见之中，将何守？见
此理分明，然后知孟子之后其道不传，知《孟子》所谓
“天下可运于掌”，为不妄。